بلغاریستان-نین باش ناظیری بویکو بوریسف رسمی سفرله تورکیه‌یه گلدی.
تورکیه‌نین باش ناظیری بینالی ییلدیریم آنکارادا بلغاریستان باش ناظیری بویکو بوریسفو رسمی مراسیمله قارشیلادی. مراسیمه خاریجی ایشلر ناظری مولود چاووش اوغلو دا قاتیلدی.
سونرا چانکایا کؤشکونده بیرگه مطبوعات کونفرانسی کئچیریلدی.
بینالی ییلدیریم مطبوعات کونفرانسیندا یئنی بیر دؤوره قدم قویولدوغونو قئید ائتدی و: "بو دؤورده آوروپا بیرلیگی گله‌جکله باغلی گؤروش‌لرینی بیر داها گؤزدن کئچیرمه‌لی‌دیر. تورکیه آوروپا بیرلیگینه اوزولوک موذاکیره‌لرینی داوام ائتدیرمک، گمروک بیرلیگی دانیشیق‌لارینا یئنی‌دن باشلاماق ایستییر" دئدی.
تورکیه‌نین باش ناظیری آوروپانین گوونلیگی‌نین تورکیه و بلغاریستان-دان باشلادیغینی وورغولادی و: "بؤلگه‌ده جریان ائدن حادثه‌لری و باش وئره بیله‌جک‌لری دوشوندوگوموز زامان تورکیه-آوروپا بیرلیگی علاقه‌لری‌نین اهمیتی‌نین بون‌دان سونرا داها دا آرتدیغینی گؤرورورک. بو حقیقته دقت ائتمک لازیم‌دیر" ایفاده‌لرینی ایشلتدی.
بینالی ییلدیریم بلغاریستانین گلن ایلین اولین‌دن اعتباراً آوروپا بیرلیگینه صدرلیک ائدجگینی خاطیرلاتدی و بو دؤورون تورکیه- بلغاریستان-آوروپا بیرلیگی موناسیبت‌لری اوچون ده مهم بیر دؤور اولاجاغینی دیله گتیردی.
بلغاریستان باش ناظیری بویکو بوریسف دا تورکیه- آوروپا بیرلیگی موناسیبت‌لرینه توخوندو و: "بیر نئچه ایل اول تورکیه بؤیوک قاچقین دالغاسی‌نین قارشی‌سینی آلماسایدی، بو دالغا بوتون آوروپانی سیلیب-سوپوره‌جکدی. او زامان گؤرولن ان عقللی ایش تورکیه ایله آوروپا آراسیندا باغ‌لانان موقاویله اولدو و بیز بو موقاویله‌نین داوام ائتمه‌سینی ایستییریک" دئدی.
بلغاریستانین باش ناظیری اؤلکه‌سی‌نین تورکیه ایله موناسیبت‌لرینه اهمیت وئردیگینی قئید ائتدی، تورکیه ایله بیر سیرا ساحه‌لرده امکداش‌لیق ائده‌جک‌لرینی، تورکیه-آوروپا موناسیبت‌لری‌نین نورماللاشماسی اوچون چالیشا‌جاق‌لارینی سؤیله‌دی.
بوریسف تورکیه‌نین بلغاریستان-دا چوخ بؤیوک سرمایه‌لر قویدوغونا دقت چکدی، سرمایه‌لر سایه‌سینده 10 مینی‌دن چوخ بلغار وطنداشین ایشله تامین اولوندوغونو بیلدیردی.
بوریسوف تورکیه‌نین باش ناظیری ییلدیریم ایله انرژی ساحه‌سی باشدا اولماقلا، بیر چوخ مسئله‌لری موذاکیره ائتدیک‌لرینی دئدی.
بلغاریستانین باش ناظری سفری چرچیوه‌سینده ایستانبولا دا گئده‌جک، گؤروش‌لرده مهریبان قونشولوق و قارشی‌لیق‌لی فایدالانماغا اساس‌لانان ایکی طرف‌لی علاقه‌لر و بولگه‌سل مسئله‌لر موذاکیره اولونا‌جاق.
